b'\n_START_ARTICLE_\nVelika pacifi\xc5\xa1ka cona smeti\n_START_PARAGRAPH_\nVelika pacifi\xc5\xa1ka cona smeti (znana tudi kot Velika pacifi\xc5\xa1ka zaplata odpadkov, angle\xc5\xa1ko Great Pacific Waste Patch ali Pacifi\xc5\xa1ki vrtinec smeti, Pacific Trash Vortex) je obmo\xc4\x8dje razmeroma visoke koncentracije \xc4\x8dlovekovih odpadkov znotraj oceanskega vrtinca na severnem delu Tihega oceana. Gre za veliko koli\xc4\x8dino predvsem plasti\xc4\x8dnih drobcev, ki so ostanki odvr\xc5\xbeenih plasti\xc4\x8dnih predmetov, pa tudi ve\xc4\x8djih odpadkov, kot so ribi\xc5\xa1ke mre\xc5\xbee, obla\xc4\x8dila in razni drugi uporabni predmeti. Kro\xc5\xbeno gibanje oceanskih tokov je te predmete ujelo v mirni sredini, kjer delovanje valov in sonca po\xc4\x8dasi razgrajuje plastiko na vedno manj\xc5\xa1e delce, ki potem tonejo proti dnu ali se prilo\xc5\xbenostno odlagajo na obalah okoli\xc5\xa1kih celin. V nasprotju z raz\xc5\xa1irjenim prepri\xc4\x8danjem ne gre za kompaktno maso odpadkov ali celo ogromen plavajo\xc4\x8d plasti\xc4\x8den otok sredi oceana, temve\xc4\x8d pove\xc4\x8dano koncentracijo plasti\xc4\x8dnih drobcev, ki plavajo pod gladino in naklju\xc4\x8dnemu obiskovalcu niso vidni, niti jih ni mogo\xc4\x8de zaznati s satelitskim slikanjem gladine._NEWLINE_To\xc4\x8dno velikost obmo\xc4\x8dja je te\xc5\xbeko oceniti, saj se spreminja z vremenskimi razmerami in je odvisna tudi od koncentracije trdnih delcev, ki jo vzamemo za kriterij razmejitve. Vemo pa, da je sestavljeno iz dveh delov, zahodnega, ki se nahaja jugovzhodno od Japonske, in vzhodnega med Havaji ter obalo Kalifornije v Zdru\xc5\xbeenih dr\xc5\xbeavah Amerike. Med njima je ozek pas, t. i. subtropska konvergen\xc4\x8dna cona. Po eni od ocen vsebujejo skupno 100 milijonov ton odpadkov. Tudi ocene o gostoti so nezanesljive in se med seboj razlikujejo kar za pet velikostnih razredov._NEWLINE_Kljub temu je jasno, da koncentracija plasti\xc4\x8dnih drobcev v vi\xc5\xa1jih delih vodnega stolpca presega koncentracijo planktona. S svojo prisotnostjo kvarno vplivajo na ekosistem, saj drobce po\xc5\xbeirajo morske \xc5\xbeivali, ki jih zamenjajo za hrano. Trdi nerazgradljivi drobci lahko povzro\xc4\x8dijo smrt neposredno z blokiranjem prebavil, poleg tega pa plastika vsebuje tudi druge zdravju \xc5\xa1kodljive snovi, kot so ftalati in fenoli, ki pronicajo iz njih. Te snovi se s prehajanjem po prehranjevalni verigi nalagajo in pridejo na koncu tudi v \xc4\x8dlove\xc5\xa1ko prehrano. Vplivi te koli\xc4\x8dine odpadkov na okolje in \xc4\x8dloveka \xc5\xa1e niso ovrednoteni, posebej pa so izpostavljene obale atolov in otokov Havajskega oto\xc4\x8dja, ki le\xc5\xbei v sredini in deluje kot filter za odlaganje delcev.'